
[bookmark: TextBodyBegin]Az Európai Parlament,
–	tekintettel az Ilaria Salis mentelmi jogának felfüggesztésére irányuló kérelemre, amelyet a Fővárosi Törvényszék 2024. október 10-én nyújtott be az előtte folyamatban lévő büntetőeljárással összefüggésben, és amelyet a 2024. október 22-i plenáris ülésen jelentettek be,
–	miután eljárási szabályzata 9. cikke (6) bekezdésének megfelelően 2025. február 13-án meghallgatta Ilaria Salist, és tekintettel az általa az eljárás során benyújtott dokumentumokra,
–	tekintettel a Fővárosi Törvényszék által benyújtott kiegészítő információkra,
–	tekintettel az Európai Unió kiváltságairól és mentességeiről szóló 7. jegyzőkönyv 8. és 9. cikkére, valamint az Európai Parlament képviselőinek közvetlen és általános választójog alapján történő választásáról szóló, 1976. szeptember 20-i okmány 6. cikkének (2) bekezdésére,
–	tekintettel az Európai Unió Bírósága által 2008. október 21-én, 2010. március 19-én, 2011. szeptember 6-án, 2013. január 17-én, 2019. december 19-én és 2023. július 5-én hozott ítéletekre[footnoteRef:1], [1:  	A Bíróság 2008. október 21-i ítélete, Marra kontra De Gregorio és Clemente, C-200/07 és C-201/07, ECLI:EU:C:2008:579; a Törvényszék 2010. március 19-i ítélete, Gollnisch kontra Parlament, T-42/06, ECLI:EU:T:2010:102; a Bíróság 2011. szeptember 6-i ítélete, Patriciello, C 163/10, ECLI: EU:C:2011:543; a Törvényszék 2013. január 17-i ítélete, Gollnisch kontra Európai Parlament, T-346/11 és T-347/11, ECLI:EU:T:2013:23; a Bíróság 2019. december 19-i ítélete, Junqueras Vies, C-502/19, ECLI:EU:C:2019:1115; a Törvényszék 2023. július 5-i ítélete, Puigdemont i Casamajó és társai kontra Európai Parlament, T-272/21, ECLI:EU:T:2023:373.] 

–	tekintettel eljárási szabályzata 5. cikkének (2) bekezdésére, 6. cikkének (1) bekezdésére és 9. cikkére,
–	tekintettel a Jogi Bizottság jelentésére (A10-0183/2025),
A.	mivel 2024. október 10-én a Fővárosi Törvényszék egy előtte folyamatban lévő eljárással összefüggésben kérte Ilaria Salis, Olaszországban megválasztott európai parlamenti képviselő mentelmi jogának felfüggesztését;
B.	mivel a kérelem szerint egy Németországban létrehozott szervezet tagjai 2022-ben elhatározták, hogy erőszakos és összehangolt támadásokat hajtanak végre Budapesten szélsőjobboldali szimpatizánsok vagy ilyennek látszó vagy vélt, azonosítatlan személyek ellen, és e támadásokat 2023. február 11-ére és az azt megelőző és az azt követő napokra időzítették, a „Becsület napja” néven ismert, Budapesten évente megtartott rendezvény időpontjára, amelynek során az ostromlott náci csapatok 1945-ös kitörési kísérletéről emlékeznek meg, és amely egyben az európai neonáci szcéna találkozója; mivel a kérelem szerint Ilaria Salis Magyarországra utazott, hogy részt vegyen ezekben az összehangolt támadásokban, és 2023. február 10-én és 11-én részt is vett azokban; mivel jelentések érkeztek az úgynevezett Becsület napját ünneplő személyek által elkövetett rendbontásokról és erőszakos cselekményekről; mivel a Fővárosi Törvényszék megjegyezte, hogy ennek ellenére nem volt tudomása olyan erőszakos cselekményekről, amelyeket a 2023. évi úgynevezett becsület napi megemlékezés résztvevői követtek volna el, és amelyek miatt bármilyen intézkedésre került volna sor ilyen résztvevővel szemben, kivéve Ilaria Salis és az ügy két másik vádlottja ügyét;
C.	mivel a kérelem szerint Ilaria Salis, az ügy három vádlottjának egyike ellen bűnszervezetben elkövetett három rendbeli, két esetben társtettesként, egy esetben bűnsegédként elkövetett, életveszélyt okozó testi sértés bűntettének kísérlete miatt emeltek vádat a Büntető Törvénykönyvről szóló 2012. évi C. törvény 164. §-a (8) bekezdésének első részével összhangban és a 164. §-ának (1) bekezdésének megsértése miatt; mivel az Ilaria Salis által állítólag elkövetett cselekmények a magyar Büntető Törvénykönyv értelmében bűncselekménynek minősülnek;
D.	mivel Ilaria Salist a 2024. júniusi európai választásokon az Európai Parlament képviselőjévé választották;
E.	mivel az állítólagos bűncselekmények nem minősülnek az Európai Unió kiváltságairól és mentességeiről szóló 7. jegyzőkönyv 8. cikke értelmében vett feladatai ellátása során Ilaria Salis által kifejtett véleménynek vagy leadott szavazatnak, és az Ilaria Salis mentelmi jogának felfüggesztésére irányuló kérelem nem kapcsolódik ilyen véleményhez vagy leadott szavazathoz;
F.	mivel az Európai Unió kiváltságairól és mentességeiről szóló 7. jegyzőkönyv 9. cikkének első bekezdése szerint az Európai Parlament képviselői saját tagállamuk területén a parlamentjük képviselőire vonatkozó mentességet élvezik, és bármely más tagállam területén mentességet élveznek mindenfajta őrizetbe vételre és bírósági eljárásra irányuló intézkedés alól;
G.	mivel az Európai Parlament eljárási szabályzata 5. cikkének (2) bekezdésével összhangban a mentelmi jog nem a képviselők személyes kiváltsága, hanem a teljes Európai Parlament és az egyes képviselők függetlenségének biztosítéka;
H.	mivel az Európai Unió Bíróságának ítélkezési gyakorlata szerint „a Parlament igen széles körű mérlegelési jogkörrel bír a mentelmi jog felfüggesztésére vagy fenntartására irányuló kérelmet követő határozat tartalmát illetően, azon politikai jelleg folytán, amellyel az ilyen határozat rendelkezik”[footnoteRef:2]; [2:  	A Törvényszék 2013. január 17-i ítélete, Gollnisch kontra Európai Parlament, T-346/11 és T-347/11, ECLI:EU:T:2013:23, 59. pont, valamint a hivatkozott ítélkezési gyakorlat.] 

I.	mivel e széles mérlegelési jogkör gyakorlása során a Parlament ebben a konkrét esetben megállapította, hogy Ilaria Salis ellen durva fogvatartási körülményeket és intézkedéseket alkalmaztak az ellene folytatott büntetőeljárás során; mivel úgy tűnik, hogy a Fővárosi Törvényszéknek nincs tudomása olyan erőszakos cselekményekről, amelyeket más résztvevők, különösen a 2023. évi úgynevezett becsület napi megemlékezés valamely résztvevője követett volna el, és amelyek miatt ellenük bármilyen intézkedésre sor került volna; mivel ezért úgy tűnik, hogy kétség merült fel a kapott információkkal kapcsolatban, amelyet nem sikerült eloszlatni;  mivel úgy tűnik, hogy az eljárás és az azt követő kérelem mögöttes célja Ilaria Salis elhallgattatása régóta fennálló politikai véleménye és aktivizmusa miatt – és különösen azért, mert ellenzi a Budapesten engedélyezett éves neonáci megemlékezést –, amelyek európai parlamenti képviselői elkötelezettségének és politikai tevékenységének is alapját képezik;
J.	mivel ezért a jelek szerint a jelen ügyben feltételezhető a fumus persecutionis fennállása, hiszen „konkrét bizonyítékok”[footnoteRef:3] utalnak arra, hogy a szóban forgó bírósági eljárást azzal a céllal indították, hogy aláássák Ilaria Salis európai parlamenti képviselőként folytatott politikai tevékenységét; [3:  	A Bíróság C-12/19 P. sz., Troszczynski kontra Európai Parlament ügyben 2020. szeptember 17-én hozott ítélete, ECLI:EU:C:2019:725, 26. pont.] 

K.	mivel a Parlament nem töltheti be bíróság szerepét, és mivel a mentelmi jog felfüggesztésére irányuló eljárásban az érintett képviselő nem tekinthető vádlottnak[footnoteRef:4]; [4:  	A Törvényszék 2019. április 30-i Briois kontra Európai Parlament ítélete, T-214/18, ECLI:EU:T:2019:266.] 

1.	úgy határoz, hogy nem függeszti fel Ilaria Salis mentelmi jogát;
2.	utasítja elnökét, hogy haladéktalanul továbbítsa ezt a határozatot és az illetékes bizottság jelentését Magyarország illetékes hatóságának és Ilaria Salisnak.

